UBERA ARANZETA (EH Bildu, 2018-05-11):
Uriarte andrea, ez didazu erantzun.
Ez didazu erantzun ea beteko duzun edo ez. Gaur bakarrik eskatu dizut erantzun argi bat eta zehatza. Eta zure Gobernuak babestu eta zure Gobernuarekin adostu dugun proposamen bat betetzeko ere ez duzu borondaterik? Ez duzu borondaterik? Begira zer-nolako azalpenak eman dizkidazun erantzun argi bat ez emateko.
Esplikatu didazu familien aldeko ituna, agenda, gobernu akordioa. Por cierto, batean ere ez, horietako dokumentu batean ere ez dago jasota doakotasuna, ezta neurri hori ere ez. Hitzak besterik ez, hitz hutsak: Inklusioa, aukera berdintasuna, unibertsaltasuna. Termino hain garrantzitsuak husten ari zarete, edukiz husten ari zarete ez dituzuelako betetzen.
Hemen termino horiek azkenean ez dira ezer baldin eta neurriak ez baldin badira aplikatzen. Guk hemen behar ditugu neurriak, erantzunak inklusioari zentzua emateko, aukera berdintasunari zentzua emateko, unibertsaltasunari zentzua emateko eta benetako familia politika bat egiteko. Hori da behar duguna eta ez hitzak, eta ez kanpainak eta ez propaganda. Neurriak dira behar ditugunak.
Hemen zoritxarrez ikusten ari garena da azken urteotan Haurreskolak Partzuegoarekiko beste asmo batzuk izan dituzuela. Hori aurrekontuetan ikustea besterik ez dago. Ahaztu handienetakoa da, utzikeria izan duzue Haurreskolak Partzuegoarekiko. Ikustea besterik ez aurrekontuetan zer gertatu den. Oraindik 2012ko aurrekontuen parean ere ez gaude.
Zenbat diru bideratu duzue? Zein inbertsio egin duzue? Ezer, hutsa. Oraingoan bakarrik zertxobait igo duzue, 0,7a, baina ez zarete iritsi 2012ko inbertsio mailara ere. Ikustea besterik ez dago zer eskaintza egin duzuen: jMurrizketak, murrizketak eta murrizketak, etengabeak.
Aipatu dituzun beste neurri horiek, begira, bekak aipatu dituzu. Bekak, ez Haurreskola Partzuegoan, bekak ikasmaterialari dagokiona eta gaur aldarrikatu duzun proposamenari EH Bilduk ekarri du. EH Bilduk ekarri du behin eta berriro etxe honetara eta azkenean lortu dugu zuek onartzea. Zuek ez zarete gai ekimena hartzeko, proposamenak egiteko. Eta beno, gutxienez oraintxe mugitzen hasi zarete. Bonifikazioena ere EH Bilduk ekarri zuen. Nola aplikatu duzue? Bonifikazioak aplikatzeko badakizue zer egin zenuten? Haurreskola Partzuegoko bekak kendu. Haurreskola Partzuegoak ez dauka bekarik, zeukan formakuntza programa eta hori ere kendu.
Murrizketak etengabeak izan dira Haurreskola Partzuegoan: Inbertsioan, pertsonalean, beketan, formakuntza programetan. Eta gero zer familia politika? Zer aukera berdintasun? Zer inklusio? Ze unibertsaltasun? Aipatu duzu pertsona guztiak behar dutela kalitatezko Haur Hezkuntza unibertsala. Zein? Zertaz ari zara? Bi urtetik aurrerakoak? Zer gertatzen da 0-2 urtekoekin?
Haurreskola Partzuegoa da daukagun sare publikoa 0-2ari arreta emateko, heziketa, zaintza, kontziliazioa, inklusioa, aukera berdintasuna. Eta horietatik familiak kanpo uzten ari zarete. Sarbidea oztopatzen ari zarete eta bada garaia Legebiltzar honek emandako agindua betetzeko. Eta bakarrik eskatzen dizuguna da betetzea eta ez hori orain jarri beste akordio batean, (...) itunean sartu eta orain ituna onartu behar duzuela. Ituna onartuta dago, Urkullu ari da kanpaina.
Ba orain bada garaia Legebiltzar honek esandakoa betetzeko familia horien mesedetan, ondorengo belaunaldien mesedetan, eta batez ere, gizarte honek behar duen aukera berdintasun, kohesio eta inklusioaren mesedetan.
Neurriak behar ditugu eta ez hitza.